Christus is die wysheid, die wyse plan van God. Want Hy is deur die Vader gegee tot geregtigheid: Hy vervul die geregtigheid wat God eis deur die straf te dra en die gebooie te hou. So word ons verhouding met God herstel.
En die wat dit wel glo, waar kom hulle daaraan? Hoe kom hulle tot die geloof? Nie deur en danksy uself nie, sê die Here.
Die Vader gee dus nie alleen die die Middelaar nie, maar Hy gee ons ook oë om die Middelaar te sien, die genade om die Woord van wysheid te glo. Dit is dubbele genade: die geskenk van die Middelaar en die gawe om te glo.
Die Vader onthul hierdie heerlike waarheid aan ons. Natuurlik, dit beteken nie dat dit sommer so direk uit die hemel in ons hart val nie. God oortuig ons en maak hierdie geheimenis aan ons bekend deur sy gesante. Petrus is sekerlik daarvan oortuig deur die prediking van Jesus en deur Christus se woorde in die Ou Testament. En nog werk God op dieselfde manier: Hy gee ons die Bybel waarin Christus tot ons spreek. En Christus spreek tot ons in die prediking. Daar is niks heerlikers as om die Bybel te kan lees en om Sondae na die prediking van Christus se boodskappers te luister nie. Daardeur gaan ons oë oop vir die Persoon en die werk van Christus.
In die Woord word die wysheid van God geopenbaar: die kruis. In die Woord word aan ons onthul die weg tot verlossing: Jesus, die weg en die waarheid en die lewe. Hy kan ons red, want die Woord leer ons: Hy is ware en regverdige mens en teglyk ware God. Daarom kon Hy ten volle betaal. AMEN